Coordenadas: 30°04′00″N 31°13′12″L﻿ / ﻿30.06667, -31.22000

*Este artigo trata sobre o barrio do Cairo. Para o equipo de fútbol, véxase Zamalek Sporting Club*.
Vista aérea mirando cara ao sur dos barrios de Zamalek e Gezira na Illa Gezira, rodeados polo Nilo.
**Zamalek** (en árabe exipcio, الزمالك, AFI: [ez.zæˈmæːlek]), termo que procede orixinariamente do turco *üzümlük*, que significa "viñedo)" é un acomodado barrio do oeste do Cairo, Exipto, que ocupa a parte norte da illa Gezira no río Nilo. 

A illa está conectada coas ribeiras do río mediante tres pontes en cada un dos lados leste e oeste da illa, entre os que se encntran a Ponte Qasr al-Nil e a Ponte do 6 de Outubro, e tivo varias fases de crecemento poboacional debidas a eventos económicos e políticos, o que conduciu ao aumento da densidade de poboación nalgunhas partes da illa e a grandes reducións das zonas verdes do barrio de Zamalek, aínda que se conserva un gran cinto verde no centro da illa que divide os duos barrios.

Descrición
----------

A illa Gezira contén a Ópera do Cairo.
Xunto con Maadi, Mohandessin, Heliópolis e Garden City, Zamalek é un dos barrios residenciais acomodados da área metropolitana do Cairo. En Zamalek viven tamén moitos estranxeiros. Hai moitos apartamentos con escaso mantemento debido a que os seus propietarios rara vez fan melloras; tamén hai programas de control de rendas de aluguer que permiten que algúns complexos residenciais de Zamalek alberguen a exipcios con ingresos baixos e medios.

As rúas tranquilas e arboradas e os bloques de apartamentos e vilas do século XIX fano unha das zonas máis atractivas da cidade e unha zona residencial privilexiada para moitos expatriados europeos no Cairo. Tamén é un barrio que contén moitos restaurantes, bares e cafetarías elegantes, incluídos *ahwas* tradicionais ao aire libre e bares europeos. A zona da illa Gezira tamén é activa culturalmente: contén galerías de arte e museos, incluído o Museo de Cerámica Islámica, e dúas das salas de concertos e artes escénicas máis importantes do Cairo, a espaciosa Ópera de El Cairo e o El Sawy Culturewheel Centre.

Historia
--------

A Torre do Cairo e a Opera Square pola noite.
Baixo o mandato de Ismail Paxá (1863 - 1879) a illa chamábase *Jardin des Plantes* (Xardín das Plantas) debido á súa gran colección de plantas exóticas procedentes de todo o mundo. O deseñador paisaxista francés De la Chevalerie deseñou o paisaxismo da illa, con xardíns e viveiros. Na ribeira leste construíu un quiosco para atender á illa e supervisar o seu desenvolvemento.

O quiosco foi substituído en 1869 polo Palacio de Gezirah, unha mansión de verán con forma de "U" deseñada por Julius Franz Paxá e decorada por Karl Von Diebitsch. O palacio foi construído para os hóspedes que asistiron á inauguración do Canal de Suez en 1869. O emperador Francisco Xosé I de Austria e a emperatriz Eugenia de Montijo foron algúns dos hóspedes do palacio. Na actualidade, o Palacio de Gezirah é a parte central do Hotel Marriott O Cairo, cuxa azotea ten un teatro ao aire libre fronte ao Nilo.

Tamén se construíron outros palacios en Zamalek, incluído o palacio do príncipe Sa'id Toussoun, que actualmente contén oficinas do Consello de Ministros de Exipto, e o palacio do príncipe Amr Ibrahim (1924), que alberga actualmente o Museo de Cerámica Islámica.

En 1882 construíuse o Gezira Sporting Club na zona sur da illa. Posteriormente, o capitán británico Stanley Flower construíu en Zamalek un xardín acuático coñecido como *Grotto Garden*, que contaba cunha destácabel colección de peixes africanos.

Varios personaxes notábeis exipcios viviron en Zamalek, incluída a "Señora da Canción Árabe", Umm Kalzum. Así mesmo é a localidae natal da famosa escritora e antropóloga cultural británica, de orixe sefardí, Claudia Roden.

Lugares de interese
-------------------

* Gezira Sporting Club (1882), o club máis antigo de Exipto.
* Torre do Cairo (1960), a construción de formigón máis alta de Exipto, construída cerca do Gezira Sporting Club.
* Ópera do Cairo (1988), construída cerca da Torre do Cairo, e unha das mellores salas de concertos de Oriente Próximo.
* O Sawy Culture Wheel Centre (2003), situado debaixo da Ponte do 15 de Maio, un dos centros culturais máis importantes de Exipto.
* Museo de Cerámica Islámica.
* Facultade de Belas Artes (1908).
* Catedral de Todos os Santos (1988).

Notas
-----

1. ↑  Hessler, Peter (13 de outubro de 2014). "Tales of the Trash". The New Yorker (en inglés). Arquivado dende o orixinal o 4 de agosto de 2015. Consultado o 6 de xaneiro de 2012.
2. ↑  Dunn, Jimmy. "The Island of Zamalek in Cairo". *touregypt.net* (en inglés). Consultado o 6 de xaneiro de 2021.
3. ↑  "Egypt: Ceramics Museum (1924)" (en inglés). touregypt.net. Consultado o 6 de xaneiro de 2021.
4. 1 2  Raafat, Samir (17 de febreiro de 1996). "Gezira Sporting Club milestones". *egy.com* (en inglés). Arquivado dende o orixinal o 15 de xuño de 2008. Consultado o 6 de xaneiro de 2021.
5. ↑  "Umm Kalthoum". touregypt.net. Consultado o 6 dexaneiro de 2021.
6. ↑  "Claudia Roden | Jewish Women's Archive". Jwa.org. 2009-03-20. Consultado o 5 de xaneiro de 2021.
7. ↑  Rachel Cooke (2012-03-18). "Claudia Roden: interview | Life and style | The Observer". London: Guardian. Consultado o 5 de xaneiro de 2012.
8. ↑  Raafat, Samir (16 de agosto de 1997). "The Cairo Tower". *egy.com* (en inglés). Arquivado dende o orixinal o 15 de xuño de 2008. Consultado o 6 de xaneiro de 2021.
9. ↑  "Egypt hosts London's Royal Philharmonic Orchestra". *travelvideo.tv* (en inglés). 1 de febreiro de 2007. Arquivado dende o orixinal o 31 de decembro de 2007. Consultado o 6 de xaneiro de 2021.  Arquivado 31 de decembro de 2007 en Wayback Machine.
10. ↑  "Th Sawy Culturewheel in Egypt: From a place for beggars to a resort for intellectuals" (en árabe). CNN. 17 de marzo de 2009. Consultado o 6 de xaneiro de 2021.
11. ↑  "The Museums of Islamic Art and Islamic Ceramics" (en inglés). Egyptian Monuments. Consultado o 6 de xaneiro de de 2021.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Zamalek Modificar a ligazón no Wikidata*** |

### Outro artigos

* Ila Gezira
* O Cairo

|  |  |
| --- | --- |
| Control de autoridades | 
* Wd: Q145356
* WorldCat
* VIAF: 140995528
* GeoNames: 359499
* GND: 7586128-8
* LCCN: no88006051

 |